**Վասիլի Ալտֆատեր** (ռուս.՝ Васи́лий Миха́йлович Альтфа́тер, դեկտեմբերի 16, 1883(1883-12-16), Վարշավա, Ռուսական կայսրություն - ապրիլի 20, 1919(1919-04-20), Մոսկվա, Խորհրդային Ռուսաստան), ռուսական կայսերական նավատորմի կոնտր-ադմիրալ, ՌՍՖՍՀ Խորհրդային նավատորմի առաջին հրամանատար։

Կենսագրություն
--------------

Վասիլի Միխայլովիչ Ալտֆատերը ծնվել է 1883 թվականի դեկտեմբերի 4 (16)-ին Վարշավայում, հրետանու գեներալ, Պետական խորհրդի անդամ Միխայիլ Եգորովիչ Ալտֆատերի (1860-1918) ընտանիքում։ Վասիլի Ալտֆատերն ավարտել է Ծովային կադետական կորպուսը 1902 թվականին։ Ռուս-ճապոնական պատերազմի ընթացքում մասնակցել է Պորտ-Արթուրի պաշտպանությանը։ Պատերազմի ժամանակ, Վասիլի Ալտֆատերը աչքի է ընկել «Պետրոպավլովսկ» էսկադրային զրահակիր նավի անձնակազմի փրկարարական աշխատանքների կազմակերպման ընթացքում։ 1908 թվականին նա ավարտել է Նիկոլաևյան ծովային ակադեմիայի ջրագրական բաժինը։ 1909 թվականից մինչև 1910 թվականը ծառայել է Բալթիկ ծովի 1-ի Ականային դիվիզիայի հրամանատարական շտաբի նավախմբի շտուրման։ Մշտապես համագործակցել է Ալեքսանդր Կոլչակի հետ։ 1912 թվականին, երբ Կոլչակը դարձավ էսկադրոնային ականակրի հրամանատար, Ալտֆատերը զբաղեցրեց նրա տեղը Ռազմածովային գլխավոր շտաբում։ Առաջին համաշխարհային պատերազմի տարիներին աշխատել է Հյուսիսային ռազմաճակատի բանակների գլխավոր հրամանատարին կից ռազմածովային վարչության պետ։ 

1917 թվականին Վասիլի Ալտֆատերը անցավ բոլշևիկների կողմը։ Բրեստի հաշտության համաձայնագրի կնքման ժամանակ եղել է խորհրդային պատվիրակության ծովային փորձագետը։ 1918 թվականի փետրվարից աշխատել է Ծովային Գլխավոր շտաբի պետի օգնական։ Ապրիլից եղել է Ժողովրդական կոմիսարիատի ռազմածովային գործերով կոլեգիայի անդամ, հոկտեմբերից Հեղափոխական ռազմական խորհրդի անդամ։ Այդ ժամանակ էլ նշանակվել է Հանրապետության ծովային ուժերի հրամանատար։

Մահ
---

Վասիլի Միխայլովիչ Ալտֆատերը մահացել է 1919 թվականի ապրիլի 20-ին Մոսկվայում սրտի կաթվածից։ Բրեստի հաշտության համաձայնագրի կնքման ակտիվ մասնակից, գերմանացի գեներալ Մաքս Հոֆմանը իր հուշագրություններում նշում է որ Ալտֆատերը սպանվել է։ Թաղված է Նովոդևիչյան գերեզմանատանը։

Ընտանիք
-------

Վասիլի Ալտֆատերը ամուսնացած էր գեներալ-լեյտենանտ Կոնստանտին Նիկոլաևիչ Դեսինոյի դստեր Ալեքսանդրա Կոնստանտինովնա Դեսինայի հետ։

Հիշատակ
-------

Վասիլի Ալտֆատերի գերեզմանի հուշարձանը պատրաստել է քանդակագործ Սերգեյ Մերկուրովը ռազմական գերատեսչության միջոցների հաշվին։ Ալտֆատերի անվամբ է կոչվում Կասպիական ռազմական նավատորմի էսկադրոնային ականակիրը, Դոն-Ազովյան նավատորմի և Աստրախանի երկրամասի Ռազմական նավատորմի հրետանավակները։

Պարգևներ
--------

* Սուրբ Ստանիսլավի 2-րդ և 3-րդ աստիճանի շքանշաններ
* Սուրբ Վլադիմիրի 4-րդ աստիճանի շքանշան սրերով և ժապավեններով
* Սուրբ Աննայի 2-րդ, 3-րդ և 4-րդ աստիճանի շքանշաններ

Գրականություն
-------------

* О приморских крепостях. Морской сборник, 1919, № 4. стр. 123-178, № 5-6. стр. 1-18.
* Альтфатер Василий Михайлович - статья из Большой советской энциклопедии.

Ծանոթագրություններ
------------------

1. ↑  ««Памятник борцам пролетарской революции погибшим в 1917—1921 г.г. Госиздат, Москва, 1924 год. Стр. 17»». Արխիվացված է օրիգինալից 2014 թ․ օգոստոսի 26-ին. Վերցված է 2017 թ․ մայիսի 28-ին.
2. ↑  Гофман М. «Война упущенных возможностей». - СПб.: ООО «Редакционно-издательский центр «Культ-информ-пресс»», 2017 -240 с. стр. 186
3. ↑  «Известия Наркомвоен» № 84, 1919 год

Արտաքին հղումներ
----------------

* Василий Михайлович Альтфатер на сайте «Хронос»
* В. М. Альтфатер на сайте ВМФ РФ

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Վասիլի Ալտֆատեր» հոդվածին։ |

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Rodovid |
|  |
| Բառարաններ և հանրագիտարաններ | Մեծ սովետական (1 հրտ.) |

 |